จับตาประชุมโอเปกวันนี้ถกประเด็นตรึงเพดานผลิตน้ำมัน
จับตาประชุมโอเปกวันนี้ (2 มิ.ย.) คาดที่ประชุมถกประเด็นตรึงเพดานผลิตน้ำมัน
2 มิ.ย. 2559

ผู้สื่อข่าวรายงานว่า กลุ่มประเทศผู้ส่งออกน้ำมัน (โอเปก) จะจัดการประชุมในวันนี้ ที่กรุงเวียนนา ประเทศออสเตรีย โดยที่ประชุมจะหารือเกี่ยวกับการตรึงเพดานการผลิต
ด้านแหล่งข่าวจากโอเปกระบุว่า โอเปกอาจจะพิจารณากำหนดเพดานการผลิตน้ำมันในการประชุมวันนี้ พร้อมกับเปิดเผยว่า สมาชิกโอเปกจากอ่าวอาหรับ ซึ่งรวมถึงซาอุดิอาระเบีย กาตาร์ คูเวต และสหรัฐอาหรับเอมิเรตส์ กำลังมีแนวความคิดที่จะให้สมาชิกร่วมมือกันควบคุมการผลิตน้ำมันเมื่อมีการประชุมกันในวันนี้
ด้านสื่อต่างประเทศรายงานว่า อิหร่านจะเข้าร่วมการประชุมโอเปกในครั้งนี้ด้วย แม้ว่าก่อนหน้านี้อิหร่านได้ออกมาระบุว่ายังไม่มีแผนที่จะตรึงปริมาณการส่งออกน้ำมันแต่อย่างใด
ขณะที่นายเมห์ดี อาซาลี ผู้อำนวยการฝ่ายกิจการกลุ่มโอเปกประจำกระทรวงน้ำมันของอิหร่าน กล่าวว่า อิหร่านให้การสนับสนุนการตัดสินใจของโอเปกในการสร้างความสมดุลในตลาดน้ำมันดิบ
นอกจากนี้ นายอาซาลียังเรียกร้องให้สมาชิกโอเปกเข้าใจสถานะของอิหร่านที่ต้องเพิ่มการผลิตและส่งออกน้ำมัน เพื่อชดเชยส่วนที่ขาดหายไปในช่วงที่ถูกคว่ำบาตร
 